Kantabrijos kalnai
Kantabrijos kalnai (isp. Cordillera Cantábrica) – kalnai Ispanijos šiaurėje, Atlanto vandenyno Biskajos įlankos pakrantėje. Ilgis rytų-vakarų kryptimi 480 km, plotis 65-120 km. Aukštis iki 2648 m (Torre de Cerredo k.). Sudaryti iš kvarcitų, smiltainio, kalkakmenio. Drėgnesniuose šiauriniuose šlaituose auga plačialapių miškai, sausesniuose pietiniuose – kserofitų krūmynai. Yra akmens anglių, geležies ir polimetalų rūdų telkiniai.